รัฐบาลไทย-ข่าวทำเนียบรัฐบาล-นายศักดิ์สยาม ชิดชอบ รัฐมนตรีว่าการกระทรวงคมนาคม เร่งรัดติดตามการแก้ไขปัญหาการจราจร บนทางพิเศษ
วันศุกร์ที่ 28 มกราคม 2565
นายศักดิ์สยาม ชิดชอบ รัฐมนตรีว่าการกระทรวงคมนาคม เร่งรัดติดตามการแก้ไขปัญหาการจราจร บนทางพิเศษ
...
นายศักดิ์สยาม ชิดชอบ รัฐมนตรีว่าการกระทรวงคมนาคม เปิดเผยภายหลังการเป็นประธานการประชุมติดตามนโยบายการแก้ไขปัญหาการจราจรบนทางพิเศษ เมื่อวันพฤหัสบดีที่ 27 มกราคม 2565 ผ่านระบบ Zoom Cloud Meetings โดยมี นายชยธรรม์ พรหมศร ปลัดกระทรวงคมนาคม นายพิศักดิ์จิตวิริยะวศิน รองปลัดกระทรวงคมนาคม (หัวหน้ากลุ่มภารกิจ การพัฒนาโครงสร้างพื้นฐานด้านทางหลวง)นายสรพงศ์ ไพฑูรย์พงษ์ รองปลัดกระทรวงคมนาคม (หัวหน้ากลุ่มภารกิจด้านการขนส่ง) และหน่วยงานที่เกี่ยวข้องประกอบด้วย การทางพิเศษแห่งประเทศไทย (กทพ.) กรมทางหลวง (ทล.) และสํานักงานนโยบายและแผนการขนส่งและจราจร (สนข.) เข้าร่วมประชุม
นายศักดิ์สยาม ชิดชอบ กล่าวว่า กทพ. ได้รายงานความก้าวหน้าการศึกษาเพื่อแก้ไขปัญหาการจราจรบนโครงข่ายทางพิเศษในภาพรวมทั้งระบบ ตามมติคณะรัฐมนตรี เมื่อวันที่ 18 กุมภาพันธ์ 2563 ซึ่งมอบหมายให้กระทรวงคมนาคมเร่งดําเนินการศึกษาแนวทางการดําเนินการที่เหมาะสมและเป็นไปได้ เพื่อแก้ไขปัญหาการจราจรติดขัดในภาพรวมทั้งระบบ รวมทั้งศึกษาแนวทางการดําเนินโครงการก่อสร้างทางด่วนในเส้นทางอื่น ๆ เพิ่มเติม โดยดําเนินการศึกษาให้แล้วเสร็จภายใน 2 ปี แล้วจึงนําเสนอคณะรัฐมนตรีต่อไป โดย กทพ. ได้ดําเนินการศึกษาปัญหาการจราจรบนโครงข่ายทางพิเศษในภาพรวมทั้งระบบเสร็จเรียบร้อย และได้รายงานผลการศึกษาต่อกระทรวงคมนาคมแล้ว ขณะนี้อยู่ระหว่างนําเสนอคณะกรรมการจัดระบบการจราจรทางบก (คจร.) ซึ่งคาดว่าจะมีการประชุมในเดือนกุมภาพันธ์ 2565 ก่อนนําเสนอคณะรัฐมนตรี ซึ่งจากการศึกษาปัญหาการจราจรบนทางพิเศษ พบว่า ปัญหาการจราจรบนทางพิเศษ มีลักษณะของปัญหาแบ่งได้ 5 ลักษณะ คือ
1. ปัญหาด้านความจุของทางพิเศษไม่เพียงพอ (Over Section Capacity)
2. ปัญหาจุดตัดกระแสจราจรบริเวณทางร่วมและทางแยก (Weaving & Merging)
3. ปัญหาการจราจรติดขัดบริเวณทางลงทางพิเศษ (Off-Ramp Congestion)
4. ปัญหาการไหลเวียนจราจรบริเวณด่านเก็บค่าผ่านทาง (Over Toll Plaza Capacity)
5. ปัญหาจุดคอขวดทางกายภาพบนทางพิเศษ (Bottleneck)
โดยมีเส้นทางหลักที่มีปัญหาการจราจรบนทางพิเศษ 3 เส้นทาง ประกอบด้วย เส้นทางที่ 1
ทางพิเศษศรีรัช ช่วงงามวงศ์วาน - พญาไท - พระราม 9 เส้นทางที่ 2 ทางพิเศษเฉลิมมหานคร ช่วงมักกะสัน - ท่าเรือ - บางนา และเส้นทางที่ 3 ทางพิเศษฉลองรัช
รัฐมนตรีว่าการกระทรวงคมนาคม กล่าวเพิ่มเติมว่า กทพ. ได้มีการวิเคราะห์ความเหมาะสม และจัดลําดับความสําคัญ เพื่อจัดทําแผนการแก้ไขปัญหาการจราจรในภาพรวมทั้งระบบ โดยแบ่งเป็น 2 กลุ่ม ได้แก่
1. โครงการแก้ไขปัญหาการจราจรบนโครงข่ายทางพิเศษในปัจจุบัน จํานวน 21 โครงการ แบ่งเป็น แผนระยะที่ 1 (พ.ศ. 2565 - 2569) จํานวน 16 โครงการ มูลค่าการลงทุนรวม 38,132 ล้านบาท ผลตอบแทนทางเศรษฐกิจร้อยละ 16.35 และแผนระยะที่ 2 (พ.ศ. 2570 เป็นต้นไป) จํานวน 5 โครงการ มูลค่าการลงทุนรวม 9,401 ล้านบาท มีผลตอบแทนทางเศรษฐกิจร้อยละ 25.77
2. โครงการทางพิเศษเพิ่มเติมที่จะช่วยแก้ไขปัญหาการจราจรและเพิ่มประสิทธิภาพการเดินทาง จํานวน 11 โครงการ แบ่งเป็น แผนระยะที่ 1 (พ.ศ. 2565 - 2569) จํานวน 5 โครงการ และแผนระยะที่ 2(พ.ศ. 2570 เป็นต้นไป) จํานวน 6 โครงการ ซึ่งทั้ง 11 โครงการมีผลตอบแทนทางเศรษฐกิจอยู่ระหว่างร้อยละ 15.18 ถึงร้อยละ 31.28
ปัจจุบัน กทพ. อยู่ระหว่างการพิจารณาแหล่งเงินทุนในการพัฒนาโครงการแต่ละโครงการให้มีความชัดเจนมากยิ่งขึ้น เช่น การบริหารสัญญาของโครงการทางพิเศษเดิม การให้เอกชนร่วมลงทุน หรือการใช้แหล่งเงินจากกองทุนรวมโครงสร้างพื้นฐานเพื่ออนาคตประเทศไทย (Thailand Future Fund : TFF) รวมทั้งการทํางานอื่นคู่ขนาน ประกอบด้วย การศึกษาความเหมาะสมทางเศรษฐกิจ วิศวกรรม และสิ่งแวดล้อมการจัดทํารายงานการวิเคราะห์ผลกระทบด้านสิ่งแวดล้อม เป็นต้น เพื่อให้การดําเนินงานเป็นไปตามแผนงาน และกรอบระยะเวลาที่ได้วางแผนไว้ นอกจากนี้ได้มีข้อสั่งการเพิ่มเติมโดยมอบหมายให้หน่วยงานที่เกี่ยวข้องดําเนินการ ดังนี้
1. ให้ ทล. และ กทพ. ร่วมกันพิจารณาเรื่องของระยะเวลาการดําเนินงานกับค่าใช้จ่ายในการลงทุนให้มีความสอดคล้องและสามารถเร่งรัดการก่อสร้างให้แล้วเสร็จได้ทันตามกําหนดเวลา
2. ให้ ทล. และ กทพ. หารือร่วมกันในการเร่งรัดดําเนินการโครงการทางหลวงพิเศษระหว่างเมือง
ช่วงศรีนครินทร์ - ท่าอากาศยานสุวรรณภูมิ (M7)
3. ให้ ทล. เร่งรัดดําเนินการการศึกษาโครงการทางหลวงพิเศษระหว่างเมือง ส่วนต่อขยาย
ทางยกระดับอุตราภิมุข ช่วงรังสิต - บางปะอิน (M5) เพื่อเตรียมความพร้อมสําหรับเข้าสู่กระบวนการการร่วมทุนระหว่างภาครัฐและเอกชน (Public Private Partnership หรือ PPP) ต่อไป
4. ให้หน่วยงานที่เกี่ยวข้องพิจารณาแนวทางแก้ไขปัญหาจุดตัดทางรถไฟกับสะพานข้ามทางแยก รวมทั้งทางขึ้น - ลงของทางพิเศษ เช่น จุดขึ้น - ลงทางพิเศษที่อยู่ใกล้บริเวณทางรถไฟฟ้าสายสีแดง จุดขึ้น - ลง ทางพิเศษบริเวณทางแยกยมราช และบริเวณศูนย์ราชการแจ้งวัฒนะ
5. มอบหมายให้ สนข. ประสานหน่วยงานที่เกี่ยวข้องเตรียมข้อมูลการแก้ไขปัญหาการจราจรบนทางพิเศษ เพื่อเสนอต่อคณะกรรมการจัดระบบการจราจรทางบก (คจร.) ภายในเดือนกุมภาพันธ์ 2565